Sinteza obiecțiilor și propunerilor la proiectul legii privind
reorganizarea Întreprinderii de Stat „Calea Ferată din Moldova” (636/MIDR/2026)

	Instituția
	Nr.crt.
	Conținutul obiecției/propunerii (recomandării)
	Argumentarea autorului proiectului

	Avizare

	Ministerul Sănătății
(nr. 21/2406 din 06.07.2026)
	1
	Datoria Î.S. „Calea Ferată din Moldova” față de fondurile asigurării obligatorii de asistență medicală, rezultată din neachitarea primelor calculate în cotă procentuală și a penalităților aferente, urmează să fie preluată și stinsă de S.A. „CFM-Infra”, potrivit art. 185 alin. (1) și (10), coroborate cu art. 182 alin. (2) și (3) din Codul fiscal.
	Se acceptă. Articolul 13 alin. (1) a fost modificat în sensul propus cu renumerotarea alineatelor 

	
	2
	Cu privire la art. 7 alin. (2), care înlătură condiționarea reorganizării de efectuarea controlului fiscal, urmează să se expună Serviciul Fiscal de Stat, potrivit competenței.
	Se ia act.

	Agenția Feroviară
(nr. 01-145 din 30.06.2026)
	3
	La art. 2 alin. (2) se repetă sintagma „necesitatea continuității serviciului public de transport feroviar”.
	Se acceptă. Repetarea a fost eliminată

	Agenția Geodezie, Cartografie și Cadastru
(nr. 36/01-06/874 din 25.06.2026)
	4
	Art. 9 alin. (3) urmează a fi completat astfel încât actul de transmitere să identifice bunurile imobile prin numărul cadastral sau, după caz, prin adresa exactă și să indice dreptul în al cărui temei acestea sunt transmise. În lipsa acestor elemente, înregistrarea drepturilor poate fi refuzată, iar lucrările cadastrale necesare înregistrării primare nu pot fi efectuate.
	Se acceptă. Art. 9 alin. (3) a fost modificat cu luarea în considerare a propunerilor Agenției, Geodezie, Cartografie și Cadatsru

	Agenția Proprietății Publice
(nr. 05-04-5076 din 30.06.2026)
	5
	Agenția Proprietății Publice comunică lipsa obiecțiilor și propunerilor și solicită să se țină cont, la definitivarea proiectului, de poziția Î.S. „Calea Ferată din Moldova”.
	Se ia act. 

	Agenția Servicii Publice
(nr. 01/6077 din 01.07.2026)
	6
	Se reiterează poziția anterioară din avizul nr. 01/4273 din 08.05.2026 cu privire la art. 3 și art. 11 alin. (3) – alin. (5) din proiectul de lege potrivit căreia principiile prevăzute la art. 3 ar intra în contradicție cu derogările instituite prin proiect.
	Se ia act. În contextual obiecțiilor și propunerilor formulate în avizul nr. 01/4273 din 08.05.2026, proiectul a fost revăzut acolo unde obiecțiile și propunerile au fost acceptate. În cazul propunerilor sau obiecțiilor care nu au fost acceptate, autorul reiterează argumentele din sinteză.

	
	7
	Se reiterează despre recepționarea de către Agenția Servicii Publice a scrisorilor emise de creditori prin care s-au solicitat garanții suplimentare în condițiile art. 207 alin. (3) Cod civil.
	Se ia act. Concomitent se atestă că scrisorile la care se face referire în avizul Agenției Servicii Publice nr. 01/6077 din 01.07.2026, de fapt se referă la procesul de reorganizare a ÎS Calea Ferată din Moldova inițiat prin Hotărârea Guvernului nr. 38/2026, care este un proces de reorganizare distinct de cel care urmează să se desfășoare în contextual acestui proiect de lege. 

	Compania Națională de Asigurări în Medicină
(nr. 01-08/2008 din 01.07.2026)
	8
	Datoria față de fondurile asigurării obligatorii de asistență medicală, inclusiv penalitățile aferente, urmează să fie preluată și stinsă de S.A. „CFM-Infra” potrivit normelor Codului fiscal privind succesiunea obligațiilor fiscale.
	Se acceptă. Art. 13 a fost modificat în contextul propunerilor și obiecțiilor Ministerului Sănătății și Ministerului Finanțelor, prin excluderea facilităților fiscale.

	
	9
	Cu privire la derogarea de la art. 7 alin. (2), se consideră importantă opinia Serviciului Fiscal de Stat.
	Se ia act.

	Casa Națională de Asigurări Sociale
(nr. 10845 din 30.06.2026)
	10
	Casa Națională de Asigurări Sociale comunică lipsa obiecțiilor și propunerilor.
	Se ia act.

	Comisia Națională a Pieței Financiare
(nr. 03-4/2596 din 25.06.2026)
	11
	La art. 1 alin. (2) urmează a fi corectată referința „nr. 19/20222” în „nr. 19/2022”.
	Se acceptă. Eroarea tipografică a fost corectată.

	
	12
	La art. 10 alin. (2), cuvintele „în actul de plasare a acțiunilor” se propun a fi substituite cu cuvintele „în proiectul documentelor de constituire”.
	Se acceptă în fond. Pentru corelare cu propunerea Ministerului Dezvoltării Economice și Digitalizării și cu Legea nr. 1134/1997, art. 10 alin. (2) va avea următorul cuprins: „Capitalul social al S.A. «CFM-Infra» este divizat în acțiuni ordinare nominative deținute integral de stat, a căror valoare nominală se aprobă prin decizia unicului fondator și se indică în actele de constituire ale societății.”

	
	13
	În dispozițiile finale se va corecta dublarea numerotării alineatelor din art. 14
	Se acceptă. Alineatele art. 14 au fost renumerotate consecutiv.

	
	14
	Se reiterează propunerea de a nu reduce termenul legal de înregistrare a emisiei de acțiuni; sintagma „inclusiv termenele pentru înregistrarea emisiei de acțiuni” urmează a fi exclusă din norma privind reducerea termenelor.
	Se acceptă. Termenul de înregistrare a emisiei de acțiuni, deja redus potrivit art. 36 alin. (4) din Legea nr. 1134/1997, va rămâne neschimbat. Derogarea privind reducerea la jumătate va viza numai celelalte formalități cu excepțiile expres prevăzute.

	
	15
	În alineatul privind calendarul detaliat al reorganizării, după cuvintele „termene concrete” se propune completarea cu cuvintele „și autoritățile responsabile”.
	Se acceptă.

	Consiliul Concurenței
(nr. DJ-06/743-1389 din 09.07.2026)
	16
	Se reiterează necesitatea completării proiectului cu norme care să stabilească expres succesorul legal sau economic al drepturilor și obligațiilor aferente ajutoarelor de stat acordate Î.S. „Calea Ferată din Moldova” anterior reorganizării, pentru a permite monitorizarea, raportarea și, după caz, recuperarea ajutorului incompatibil.
	Nu se acceptă. Observația pornește de la premisa că proiectul de lege ar reglementa distribuirea între două entități a drepturilor și obligațiilor aferente ajutoarelor de stat acordate anterior Î.S. „Calea Ferată din Moldova”. Or, o asemenea distribuire nu constituie obiectul prezentului proiect.
Distribuirea patrimoniului, activelor, drepturilor și obligațiilor între Î.S. „Calea Ferată din Moldova” și S.A. „CFM Pasageri și Marfă”, inclusiv a celor aferente măsurilor de ajutor de stat, se realizează în cadrul procedurii de reorganizare prin separare dispuse prin Hotărârea Guvernului nr. 38/2026. Potrivit acestei hotărâri, S.A. „CFM Pasageri și Marfă” este succesor în drepturi și obligații în limitele stabilite prin bilanțul de repartiție, iar repartizarea drepturilor și obligațiilor rezultate din contractele de recreditare, a bunurilor finanțate și a obligațiilor aferente se efectuează prin actul de transmitere și bilanțul de repartiție.
În cadrul aceleiași proceduri urmează a fi aplicate inclusiv regulile din domeniul ajutorului de stat potrivit cărora ajutoarele acordate anterior separării se atribuie, în primul rând, întreprinderii care preia activitatea și activele pentru care acestea au fost utilizate, iar, dacă o asemenea atribuire nu este posibilă, se repartizează proporțional, potrivit cadrului normativ aplicabil. Prin urmare, identificarea entității căreia îi revin drepturile și obligațiile aferente fiecărei măsuri de ajutor de stat se realizează în prima etapă a reorganizării, în temeiul Hotărârii Guvernului nr. 38/2026 și al actelor de implementare a acesteia.
Prezentul proiect de lege devine aplicabil numai după finalizarea și înregistrarea reorganizării prin separare. La acel moment, în cadrul Î.S. „Calea Ferată din Moldova” vor rămâne patrimoniul, drepturile și obligațiile aferente activității de administrare a infrastructurii feroviare, inclusiv drepturile și obligațiile rezultate din angajamentele externe și accesoriile acestora care au fost atribuite acestei activități prin actul de transmitere și bilanțul de repartiție.
Proiectul reglementează exclusiv transformarea acestei entități rămase în S.A. „CFM-Infra”. Transformarea nu presupune o nouă divizare a patrimoniului și nici distribuirea acestuia între mai mulți succesori. Potrivit art. 5 alin. (5) și art. 6 alin. (1) din proiect, S.A. „CFM-Infra” dobândește de drept calitatea de succesor în toate drepturile și obligațiile Î.S. „Calea Ferată din Moldova”. Formula „toate drepturile și obligațiile” include, fără a fi necesară enumerarea separată a fiecărei categorii, și eventualele obligații privind evidența, raportarea, monitorizarea sau recuperarea ajutoarelor de stat rămase atribuite Î.S. „Calea Ferată din Moldova” după separare.
Totodată, S.A. „CFM-Infra” va continua aceeași activitate de administrare a infrastructurii feroviare, va prelua activele utilizate pentru această activitate și va rămâne în proprietatea integrală a statului. Prin urmare, există atât continuitate juridică, prin succesiunea universală stabilită expres de proiect, cât și continuitate economică și funcțională. Stabilirea printr-o normă separată a unui alt „succesor economic” nu este necesară și ar putea crea impresia eronată că transformarea presupune o nouă repartizare a ajutoarelor de stat.
În consecință, după finalizarea ambelor etape ale reorganizării, nu există riscul lipsei unui subiect determinabil pentru monitorizare, raportare sau recuperare: pentru partea ajutorului atribuită activității de transport, subiectul va fi S.A. „CFM Pasageri și Marfă”, conform actelor aprobate în temeiul Hotărârii Guvernului nr. 38/2026, iar pentru partea rămasă aferentă infrastructurii, subiectul va fi S.A. „CFM-Infra”, în calitate de succesor universal al Î.S. „Calea Ferată din Moldova”.
Introducerea în prezentul proiect a unor norme privind redistribuirea ajutoarelor de stat ar dubla și ar putea chiar contrazice repartizarea realizată anterior în cadrul procedurii reglementate de Hotărârea Guvernului nr. 38/2026.

	Ministerul Dezvoltării Economice și Digitalizării
(nr. 12-2165 din 25.06.2026)
	17
	Art. 10 alin. (2) se propune a fi reformulat astfel încât acțiunile să aibă valoare nominală, aprobată prin decizia unicului fondator și indicată în actele de constituire, fiind exclusă noțiunea improprie de „valoare fixată”.
	Se acceptă. Art. 10 alin. (2) va fi expus în redacția propusă, corelată și cu observația CNPF de la pct. 12.

	Ministerul Finanțelor
(nr. 17-03/192/1048)
	18
	Se propune excluderea art. 7 alin. (2). Art. 185 alin. (3) din Codul fiscal impune informarea Serviciului Fiscal de Stat și efectuarea controlului fiscal pentru determinarea drepturilor și obligațiilor transmise succesorului; noțiunea de „control fiscal prealabil” nu este definită, iar derogarea ridică probleme din perspectiva echității fiscale.
	Se acceptă parțial prin reformularea art. 7 alin. (2) cu menținerea derogării.
Derogarea prevăzută la art. 7 alin. (2) este necesară pentru a evita condiționarea calendarului reorganizării Î.S. „Calea Ferată din Moldova” de inițierea și finalizarea unui control fiscal a cărui durată nu poate fi anticipată și care, în considerarea dimensiunii și complexității activității întreprinderii, creează riscul real al nerespectării termenului de 31 decembrie 2026 asumat prin Agenda de reforme aferentă Planului de creștere pentru anii 2025–2027. Derogarea nu înlătură controlul fiscal, nu limitează competențele Serviciului Fiscal de Stat și nu determină stingerea sau diminuarea obligațiilor fiscale. Toate drepturile și obligațiile fiscale ale întreprinderii, inclusiv cele stabilite ulterior reorganizării, se transmit de drept societății succesoare. În consecință, nu este afectată echitatea fiscală, întrucât norma nu acordă o facilitate fiscală, ci instituie exclusiv o derogare procedurală, temporară și proporțională scopului reformei. 
Observația referitoare la lipsa definirii noțiunii de „control fiscal prealabil” a fost soluționată prin reformularea normei, fără excluderea acesteia.

	
	19
	Au fost identificate erori materiale și de tehnică legislativă: referința „nr. 19/20222”, repetarea din art. 2 alin. (2), dublarea literei b) la art. 3 și dublarea numerotării unui alineat în dispozițiile finale.
	Se acceptă. Toate erorile indicate au fost corectate, iar enumerările și alineatele au fost renumerotate consecutiv.

	
	20
	Se semnalează neconcordanțe între structura descrisă în nota de fundamentare și structura proiectului, inclusiv în privința articolelor 13 și 14.
	Se acceptă în partea ce ține de necesitatea corelării. Versiunea anexată conține art. 14, însă numerotarea internă și descrierea structurii în nota de fundamentare au fost verificate și uniformizate integral, inclusiv după operarea modificărilor rezultate din procesul de avizare.

	
	21
	Pe tot parcursul proiectului, sintagmele „registrul/registrele de publicitate” și „registrele publicitate” se propun a fi substituite cu „registrul/registrele publice”.
	Se acceptă parțial. Eroarea „registrele publicitate” a fost corectată, însă se va utiliza uniform sintagma „registrele de publicitate”, consacrată de legislația civilă și de normele privind publicitatea drepturilor. Sintagma „registre publice” este mai largă și nu redă cu aceeași precizie funcția juridică urmărită.

	
	22
	Art. 9 alin. (2), referitor la drepturile și obligațiile din contractele de recreditare, urmează a fi completat cu precizarea că repartizarea se efectuează cu respectarea Codului civil și a contractelor/acordurilor în vigoare.
	Nu se acceptă. Conform prevederilor art. 222 alin. (1) Cod civil, transformarea persoanei juridice are ca efect schimbarea formei sale juridice de organizare prin modificarea actelor de constituire în condițiile legii. Urmare a reorganizării prin transformare nu se naște o nouă persoană juridică cum eronat susține autorul avizului. Mai mult, este evident că la întocmirea actului de transmitere și trecerea  drepturilor și obligațiilor de la ÎS CFM la SA SFM – Infra se va face cu respectarea Codului civil și acordurilor în vigoare, fără a fi necesară specificarea expresă a obligației de respectare a acestor prevederi. Mai mult, alin. (2) de la art. 9 a fost inclus la insistența Ministerului Finanțelor, pentru a oferi o certitudine în plus că obligațiile din angajamentele externe respective nu vor rămâne n afara procedurii.

	
	23
	Art. 10 trebuie corelat cu art. 38 alin. (5) din Legea nr. 1134/1997, potrivit căruia valoarea activelor nete ale societății nu poate fi mai mică decât mărimea capitalului social.
	Nu se acceptă. Art. 10 alin. (1) deja cuprinde propunerea autorului avizului.

	Ministerul Muncii și Protecției Sociale
(nr. 16/3601 din 02.07.2026)
	24
	La art. 2 alin. (2) se propune excluderea repetării sintagmei privind necesitatea continuității serviciului public de transport feroviar.
	Se acceptă. A se vedea pct. 3.

	
	25
	Art. 2 alin. (3) și (4) au caracter preponderent declarativ și justificativ și se propune reformularea ori excluderea lor.
	Se acceptă parțial, numai în ceea ce privește necesitatea reformulării alineatului (3). Propunerea de excludere a alineatelor (3) și (4) nu se acceptă.
Alineatele respective nu au exclusiv un caracter declarativ sau justificativ. Acestea delimitează regimul juridic al derogărilor instituite prin lege și stabilesc criterii obligatorii pentru interpretarea și aplicarea lor. În particular, alineatul (4) determină expres aplicabilitatea temporală și materială a măsurilor derogatorii, limitându-le la durata și la obiectul concret al procedurii de reorganizare reglementate de prezenta lege. Totodată, interdicția extinderii sau aplicării prin analogie are un efect juridic direct, fiind opozabilă autorităților publice, instanțelor și altor subiecți chemați să aplice legea.
Menținerea acestor limite este necesară inclusiv din perspectiva principiilor securității juridice, proporționalității și echității. Caracterul excepțional al situației Î.S. „Calea Ferată din Moldova” justifică instituirea unui regim special numai în măsura în care legea stabilește expres că derogările sunt temporare, de strictă interpretare și inaplicabile altor persoane sau proceduri. Excluderea alineatelor ar elimina tocmai garanțiile normative care împiedică transformarea soluțiilor excepționale într-un precedent susceptibil de extindere nejustificată.
Pentru consolidarea caracterului normativ și eliminarea formulărilor cu tentă preponderent justificativă, alineatele (3) și (4) au fost reformulate.
.

	
	26
	Art. 3 conține formulări declarative și justificative, iar la alin. (1) litera b) este repetată.
	Se acceptă parțial. Alineatul (1) a fost corectat. 

	
	27
	Art. 4 are un caracter descriptiv, fără a stabili suficient de clar reguli juridice, drepturi și obligații ale autorităților implicate.
	Se acceptă parțial, numai în ceea ce privește necesitatea precizării redacționale a responsabilităților instituțiilor implicate. Nu se acceptă calificarea art. 4 ca având un caracter exclusiv descriptiv.
Articolul 4 instituie norme de competență și de responsabilitate, desemnând autoritatea care coordonează procedura și repartizând între Agenția Proprietății Publice, Î.S. „Calea Ferată din Moldova”, societatea succesoare și autoritățile publice competente obligațiile aferente pregătirii, desfășurării și finalizării reorganizării. Formulările potrivit cărora fiecare instituție „asigură”, „coordonează”, „întocmește”, „furnizează” sau „realizează” anumite operațiuni nu au un simplu caracter descriptiv, ci instituie responsabilitatea juridică pentru realizarea acestora.
Totodată, articolul urmează a fi interpretat sistemic împreună cu dispozițiile ulterioare ale proiectului, care reglementează etapele reorganizării, inventarierea și evaluarea patrimoniului, actul de transmitere, constituirea capitalului social și înregistrarea societății succesoare. Nu este necesară reproducerea în cuprinsul legii speciale a tuturor competențelor prevăzute deja de legislația generală pentru Serviciul Fiscal de Stat, Inspectoratul de Stat al Muncii, Agenția Servicii Publice sau Instituția Publică „Cadastrul Bunurilor Imobile”.
Pentru sporirea densității normative și delimitarea mai clară a responsabilităților, art. 4 a fost reformulat, fără a fi exclus.

	
	28
	La art. 5 alin. (4), sintagma „fără a fi necesară încheierea unor acte juridice individuale pentru fiecare element patrimonial” necesită delimitarea expresă a cazurilor de aplicare.
	Se acceptă parțial, numai în ceea ce privește necesitatea precizării efectelor juridice ale normei. Nu se acceptă propunerea privind enumerarea exhaustivă a cazurilor în care nu este necesară încheierea unor acte juridice individuale.
Art. 5 alin. (4) consacră efectul specific reorganizării prin transformare, respectiv transmiterea universală a drepturilor și obligațiilor către societatea succesoare. Transmiterea patrimoniului nu se realizează prin operațiuni juridice individuale pentru fiecare bun, creanță, datorie sau raport juridic, ci în temeiul prezentei legi, al actului de transmitere, al bilanțului de reorganizare și al înregistrării de stat a transformării.
Delimitarea printr-o enumerare exhaustivă a fiecărui caz de aplicare ar fi incompatibilă cu natura succesiunii universale și ar crea riscul interpretării că, pentru elementele patrimoniale neenumerate, sunt necesare acte juridice individuale. Norma nu înlătură obligația individualizării bunurilor și drepturilor în actul de transmitere și nici formalitățile de înregistrare sau publicitate prevăzute expres de lege.
Pentru eliminarea oricărui dubiu privind întinderea normei și raportul acesteia cu formalitățile de publicitate, alineatul (4) a fost reformulat.
.

	
	29
	La art. 7 alin. (1), sintagma „sau a altor acte de dispoziție suplimentare” este prea largă și se propune substituirea acesteia cu referirea la o altă hotărâre a Guvernului.
	Nu se acceptă. Art. 7 alin. (1) este o normă derogatorie care stabilește că prin derogare de la art. 6 alin. (1) lit. e) din Legea nr. 121/2007 privind administrarea și deetatizarea proprietății publice și prevederile art. 12 alin. (1) din Legea nr. 246/2017 cu privire la întreprinderea de stat și întreprinderea municipală, fiind menționat expres că pentru operaționalizarea procesului de reorganizare prevăzut de această lege nu se mai cere emiterea cărorva altor acte de către Guvern.

	
	30
	Art. 7 alin. (3), care permite constituirea grupurilor de lucru „fără respectarea procedurilor ordinare”, este excesiv de general și imprevizibil.
	Se acceptă parțial.
Instituirea unui mecanism temporar de coordonare interinstituțională este necesară, având în vedere complexitatea reorganizării Întreprinderii de Stat „Calea Ferată din Moldova”, numărul autorităților implicate și termenul determinat pentru realizarea reformei. Grupurile de lucru nu sunt concepute ca autorități publice distincte și nu urmează să preia competențele atribuite prin lege Guvernului, Agenției Proprietății Publice sau altor autorități. Acestea au exclusiv rol de coordonare, examinare tehnică, schimb de informații și pregătire a documentelor necesare reorganizării.
Totodată, se acceptă că sintagma „fără respectarea procedurilor ordinare de constituire prevăzute de actele normative” are un caracter prea general și poate genera incertitudine cu privire la procedurile de la care se derogă. Intenția autorului nu este de a permite înlăturarea nedeterminată a cadrului normativ, ci de a evita condiționarea constituirii grupurilor de lucru de adoptarea unor acte normative suplimentare și de parcurgerea unor proceduri administrative îndelungate.
În consecință, alineatul (3) a fost reformulat prin stabilirea expresă a autorității competente să constituie grupurile de lucru, a actului prin care acestea se instituie, a caracterului lor consultativ, a limitelor competențelor și a duratei activității acestora.
 

	
	31
	Art. 9 necesită clarificarea regimului de preluare a obligațiilor din contractele de recreditare; sintagma „registrele publicitate” trebuie corectată în „registrele de publicitate”.
	Se acceptă parțial în contextul comentariului de la pct.21

	
	32
	La art. 11, sintagma „pagina web a organului înregistrării inițierii procedurii de reorganizare” se propune a fi înlocuită cu „pagina web oficială a organului înregistrării de stat”. Totodată, se solicită justificarea regimului de acceptare tacită prin lipsa obiecțiilor creditorilor.
	Se acceptă. Sintagma privind pagina web a fost corectată.

	
	33
	Se propune excluderea art. 12 alin. (1), întrucât dreptul salariaților la informare și consultare este garantat de Carta socială europeană revizuită, Convenția OIM nr. 158 și directivele europene transpuse în Codul muncii; derogarea nu poate afecta substanța acestor garanții.
	Nu se acceptă. Prevederea de la art. 12 alin. (1) din proiect nu anulează dreptul salariaților la informare și consultare prealabilă.  Informarea va avea loc înainte de aprobarea actelor cu impact asupra salariaților, iar reprezentanților acestora li se va asigura o posibilitate reală de a formula și prezenta opinia. Termenele procedurale vor fi recalibrate și motivate în nota de fundamentare.

	
	34
	La art. 12 alin. (2), după referirea la contractele individuale de muncă ale angajaților, se propune precizarea „Întreprinderii de Stat «Calea Ferată din Moldova», în calitate de cedent”.
	Se acceptă. Precizarea a fost introdusă în text.

	
	35
	La art. 12 alin. (3) se propune precizarea că disponibilizarea se realizează cu achitarea tuturor garanțiilor și compensațiilor datorate salariaților la încetarea contractelor individuale de muncă.
	Nu se acceptă. Este suficientă trimiterea la legislația muncii care condiționează disponibilizarea salariaților de plata drepturilor salariale. 

	
	36
	Proiectul, având impact asupra drepturilor și garanțiilor salariaților, trebuie supus mecanismelor de dialog social, inclusiv consultării Comisiei naționale pentru consultări și negocieri colective și/sau confederațiilor sindicale și patronale.
	Se ia act.  Proiectul va fi transmis spre examinare în cadrul mecanismului de dialog social prevăzut de Legea nr. 245/2006, iar avizul rezultat va însoți proiectul în procedura de promovare.

	

	
	37
	Se recomandă uniformizarea denumirilor societăților pe acțiuni rezultate din reorganizare.
	Se acceptă. 

	
	38
	Formulele de tip „prin derogare de la...” urmează a fi revizuite pentru a asigura caracterul clar, limitativ și previzibil al normelor speciale.
	Se ia act. Fiecare derogare identifică precis norma de la care se derogă, obiectul derogării și durata aplicării sale. 

	
	39
	Se propune stabilirea unui termen expres de finalizare a procedurii de reorganizare.
	Nu se acceptă.

	
	40
	Nota de fundamentare trebuie corelată cu proiectul sub aspect structural și normativ, inclusiv în privința măsurilor de suspendare și anulare a penalităților și dobânzilor; afirmațiile privind impactul economic și investițional trebuie să reflecte efectele reale ale soluțiilor propuse.
	Se acceptă. Nota de fundamentare a fost actualizată după definitivarea textului proiectului.

	Agenția Geodezie, Cartografie și Cadastru (nr. 36/01-06/1090 din 27.07.2026)
	41
	Lipsă de obiecții, recomandări și propuneri.
	Se ia act.

	Agenția Servicii Publice (nr. 01/6855 din 31.07.2026)
	42
	Potrivit prevederilor art. 5 alin. (2) al Legii nr. 220/2007 privind a persoanelor juridice şi a întreprinzătorilor individuali, înregistrarea de stat a procedurii de reorganizare se efectuează în termen de 24 de ore, care se calculează din ziua lucrătoare imediat următoare celei în care au fost prezentate documentele necesare înregistrării. În această ordine de idei, propunem ca termenul reglementat la alin. (4) al art. 14 din proiectul propus, să nu fie aplicabil procedurii înregistrării de stat. 
	Se acceptă. Art. 14 alin. (4) a fost modificat în sensul propus.

	Casa Națională de Asigurări Sociale (nr. 12632 din 30.07.2026)
	43
	Casa Națională de Asigurări Sociale nu susține prevederile art. 13 alin. (1) și alin. (2) din proiectul de lege, care reglementează suspendarea calculării penalităților și dobânzilor de întârziere, precum și anularea penalităților, majorărilor de întârziere și dobânzilor calculate până la data intrării în vigoare a legii. 
La situația din 27.07.2026, restanțele Î.S. „Calea Ferată din Moldova” față de bugetul asigurărilor sociale de stat constituie 133 555 884,54 lei, dintre care 80 646 696,88 lei reprezintă contribuții de asigurări sociale de stat neachitate, iar 52 897 738,00 lei reprezintă majorări de întârziere aferente. 
Ca urmare a neonorării obligațiilor față de bugetul asigurărilor sociale de stat, în conturile personale de asigurări sociale ale angajaților întreprinderii contribuțiile de asigurări sociale, începând cu luna iulie 2025, sunt reflectate ca neachitate, ceea ce afectează în mod direct drepturile acestora la prestațiile de asigurări sociale. 
Prin argumentele expuse anterior în scrisoarea Casei Naționale de Asigurări Sociale nr. 15922 din 19.11.2025, adresată Ministerului Infrastructurii și Dezvoltării Regionale, precum și în scrisoarea nr. 4110 din 12.03.2026, adresată Cancelariei de Stat și Ministerului Muncii și Protecției Sociale, au fost formulate obiecțiile și propunerile Casei Naționale de Asigurări Sociale, care au fost luate în considerare în proiectul de lege privind reorganizarea Întreprinderii de Stat „Calea Ferată din Moldova” (număr unic 636/MIDR/2026), prezentat spre avizare prin scrisoarea Cancelariei de Stat nr. DGPȘG-2542-18-69-1576 din 17.06.2026. 
Totodată, prin scrisoarea Ministerului Infrastructurii și Dezvoltării Regionale nr. 06- 4226 din 24.07.2026, a fost remis spre avizare un nou proiect de lege, în care au fost reintroduse prevederile privind suspendarea calculării și anularea majorărilor de întârziere aferente obligațiilor față de bugetul asigurărilor sociale de stat. 
Sistemul public de asigurări sociale este fundamentat pe principiile egalității și contributivității, care presupun tratamentul uniform al tuturor plătitorilor și corelarea directă dintre contribuțiile achitate și drepturile de asigurări sociale dobândite. 
Instituirea unor derogări prin care unui singur plătitor îi sunt suspendate sau anulate creanțelor bugetare creează un tratament diferențiat în raport cu ceilalți plătitori, contrar principiului egalității. Totodată, astfel de măsuri afectează principiul contributivității, întrucât diminuează obligațiile financiare aferente contribuțiilor datorate fără existența unei justificări obiective aplicabile întregului sistem. 
Conform art. 28 alin. (1) din Legea nr. 489/1999 privind sistemul public de asigurări sociale, neplata contribuțiilor de asigurări sociale în termenul stabilit atrage plata majorărilor de întârziere calculate pentru fiecare zi de întârziere până la data achitării integrale a obligației. Totodată, prin legile bugetului asigurărilor sociale de stat pentru anii 2024-2026, cuantumul majorărilor de întârziere este stabilit în mărime de 0,1% din suma datoriei pentru fiecare zi de întârziere. 
Se subliniază că penalitățile și majorările de întârziere constituie venituri ale bugetului asigurărilor sociale de stat și reprezintă o componentă a resurselor financiare destinate asigurării funcționării și sustenabilității sistemului public de asigurări sociale. Anularea sau suspendarea calculării acestora determină diminuarea veniturilor bugetare și afectează echilibrul financiar al sistemului. Având în vedere că nivelul actual al contribuțiilor de asigurări sociale nu acoperă integral cheltuielile sistemului, aceste venituri contribuie la reducerea decalajului dintre venituri și cheltuieli și la finanțarea măsurilor de protecție socială. 
Se remarcă faptul că proiectul consacră expres, printre principiile reorganizării, protecția creditorilor, iar Capitolul II instituie mecanisme speciale în acest sens. Cu toate acestea, prevederile art. 13 alin. (1) și (2) diminuează creanțele creditorilor bugetari prin anularea și suspendarea calculării obligațiilor accesorii, ceea ce contravine chiar principiilor declarate de proiect și conduce la un tratament diferențiat al creditorilor bugetari. 
Instituirea unei astfel de măsuri derogatorii creează, de asemenea, un precedent în administrarea creanțelor bugetare, contrar principiilor echității, tratamentului uniform al plătitorilor și disciplinei financiare. Acordarea unor facilități selective unui singur agent economic este de natură să diminueze disciplina la achitarea obligațiilor de plată și să creeze percepția că neexecutarea acestora poate fi ulterior tolerată sau compensată prin intervenții legislative. 
În contextul suspendării calculării și anulării majorărilor de întârziere, se conturează riscul real ca entitatea supusă reorganizării să nu asigure achitarea integrală a obligațiilor privind contribuțiile de asigurări sociale. În consecință, contribuțiile nu vor fi reflectate ca plătite în conturile personale ale persoanelor asigurate, ceea ce va afecta direct drepturile acestora la prestații de asigurări sociale, în special la prestațiile pe termen scurt (indemnizații pentru incapacitate temporară de muncă, maternitate etc.). 
În concluzie, Casa Națională de Asigurări Sociale reiterează că prevederile art. 13 alin. (1) și alin. (2) din proiect contravin principiilor fundamentale ale sistemului public de asigurări sociale, afectează disciplina financiară și generează un impact negativ asupra veniturilor bugetului asigurărilor sociale de stat, motiv pentru care propune excluderea acestora din proiectul de lege. 
În cazul menținerii acestor prevederi, Casa Națională de Asigurări Sociale consideră necesară instituirea expresă a unui mecanism de compensare din bugetul de stat a sumelor aferente penalităților, majorărilor de întârziere și dobânzilor anulate sau necalculate, ținând cont de faptul că Î.S. „Calea Ferată din Moldova” este o întreprindere de stat, iar impactul financiar al facilităților acordate nu poate fi transferat asupra bugetului asigurărilor sociale de stat și, implicit, asupra persoanelor asigurate. 
Complementar, cu referire la art. 13 alin. (5), informăm că, potrivit art. 26 din Legea nr. 181/2014 privind finanțele publice și responsabilitatea bugetar-fiscală, bugetul asigurărilor sociale de stat și fondurile asigurării obligatorii de asistență medicală sunt componente ale bugetului public național. În consecință, menționarea distinctă a acestora în cuprinsul normei este redundantă și poate genera interpretări neuniforme, fiind oportună utilizarea noțiunii generale de „buget public național”, în concordanță cu terminologia consacrată de legislația financiar-bugetară. 
Casa Națională de Asigurări Sociale consideră că argumentele invocate în nota de fundamentare justifică, eventual, instituirea unor derogări procedurale necesare accelerării procesului de reorganizare, însă acestea nu justifică derogările financiare prevăzute la art. 13 alin. (1) și (2), care au ca efect diminuarea veniturilor bugetului asigurărilor sociale de stat și acordarea unui tratament preferențial unui singur plătitor de contribuții sociale. 
	Se acceptă. Art. 13 a fost reformulat în contextul propunerilor și obiecțiilor Ministerului Sănătății și Ministerului Finanțelor

	Comisia Națională a Pieței Financiare (nr. 03-4/3203 din 29 iulie 2026)
	44
	Lipsa obiecțiilor și propunerilor. 
	Se ia act. 

	Ministerul Finanțelor (nr. 17-03/225/1244 din 05.08.2026)
	45
	Reiterăm, că Î.S. ,,Calea Ferată din Moldova” este beneficiar a trei împrumuturi recreditate în cadrul proiectelor de restructurare a infrastructurii feroviare, finanțate de BERD și BEI. În acest context, menționăm că, Guvernul Republicii Moldova are obligații financiare față de creditorii externi, asumate prin acordurile de finanțare, a căror executare este condiționată de recuperarea mijloacelor recreditate. 
Prin avizul nr. 17-03/192/1048 din 30.06.2026 a fost propusă completarea art.9 alin. (2) din proiect cu textul: ,,cu respectarea prevederilor Codului civil al Republicii Moldova nr.1107/2002 şi ale contractelor (acordurilor) în vigoare ”, însă aceasta nu a fost luată în considerare pe motiv că ,,Urmare a reorganizării prin transformare nu se naște o nouă persoană juridică cum eronat susține autorul avizului”. 
Ținem să menționăm că, conform art.222 alin.(1) din Codul Civil, transformarea persoanei juridice are ca efect schimbarea formei sale juridice de organizare prin modificarea actelor de constituire în condiţiile legii. În același context, art.205 alin.(5) din Codul Civil expres prevede că în cazul reorganizării persoanei juridice prin transformare, drepturile şi obligaţiile persoanei juridice reorganizate trec la noua persoană juridică în conformitate cu actul de transmitere. Prin urmare, afirmarea autorului precum că ,,Urmare a reorganizării prin transformare nu se naște o nouă persoană juridică” este neîntemeiată legal. Mai mult, reorganizarea persoanei juridice prin transformare se consideră încheiată din momentul înregistrării de stat a noii forme juridice de organizare a persoanei juridice create ca urmare a transformării. 
De asemenea, până la transformarea întreprinderii de stat în societate pe acțiuni, conform prevederilor Hotărârii Guvernului nr.38/2026 cu privire la înfiinţarea Societăţii pe Acţiuni „Calea Ferată din Moldova „Pasageri şi Marfă”” prin reorganizarea Întreprinderii de Stat „Calea Ferată din Moldova”, întreprinderea a suportat deja o reorganizare, astfel, prin dezmembrare (separare) de Întreprinderea de Stat „Calea Ferată din Moldova” şi înfiinţarea Societăţii pe Acţiuni „Calea Ferată din Moldova „Pasageri şi Marfă”” (S.A. „CFM „Pasageri şi Marfă””) cu capital integral de stat, drepturile și obligațiile căror nefiind delimitate definitiv.
 Prin urmare, întru evitarea prejudicierii drepturilor creditorului în persoana Ministerului Finanțelor, insistăm de a completa art.9 alin. (2) din proiect cu textul: ,,cu respectarea prevederilor Codului civil al Republicii Moldova nr.1107/2002 şi ale contractelor în vigoare”.  
	Nu se acceptă. Referirea la sintagma „noua persoană juridică” din art. 205 alin. (5) din Codul civil nu demonstrează că, în urma transformării, Întreprinderea de Stat „Calea Ferată din Moldova” este substituită cu o persoană juridică distinctă. Dispoziția menționată trebuie interpretată sistemic cu art. 222 alin. (1) din Codul civil și cu art. 21 alin. (12) din Legea nr. 220/2007 privind înregistrarea de stat a persoanelor juridice și a întreprinzătorilor individuali. Potrivit art. 222 alin. (1) din Codul civil, transformarea are ca efect schimbarea formei juridice de organizare prin modificarea actelor de constituire. Totodată, art. 21 alin. (12) din Legea nr. 220/2007 prevede expres că persoana juridică reorganizată prin transformare își păstrează numărul de identificare de stat. Prin urmare, expresia „noua persoană juridică” desemnează persoana juridică în noua sa formă de organizare și nu un subiect de drept distinct, cu o identitate juridică diferită. În urma transformării, S.A. „CFM-Infra” va păstra IDNO-ul Î.S. „Calea Ferată din Moldova”, iar patrimoniul, drepturile și obligațiile acesteia vor continua fără întrerupere. Se vor modifica forma juridică, denumirea, modul de exprimare a capitalului social și structura de guvernanță, fără schimbarea identității juridice a titularului patrimoniului și a obligațiilor.
În consecință, transformarea nu constituie o cesiune de datorie, o novație sau o substituire a debitorului în cadrul contractelor de recreditare. Aceleași obligații contractuale continuă în sarcina aceleiași persoane juridice, reorganizată sub forma societății pe acțiuni. Drepturile Ministerului Finanțelor nu sunt prejudiciate, iar condițiile contractelor referitoare la cuantumul datoriei, valuta obligației, dobânzi, termenele de rambursare și garanții rămân aplicabile fără a fi necesară o prevedere suplimentară în acest sens.
Nici obligațiile Republicii Moldova față de creditorii externi nu sunt afectate, întrucât statul rămâne debitorul împrumuturilor externe, iar persoana juridică beneficiară a mijloacelor recreditate își continuă existența sub o altă formă juridică.
Referirea generică la respectarea Codului civil este redundantă, acesta aplicându-se prin efectul legii. De asemenea, sintagma „cu respectarea contractelor în vigoare” ar putea crea interpretarea eronată că efectele legale ale transformării și continuitatea obligațiilor ar fi condiționate de încheierea unor amendamente sau de exprimarea unor acorduri contractuale suplimentare.
Distinct de transformare, drepturile și obligațiile transmise S.A. „CFM Pasageri și Marfă” urmează a fi determinate definitiv în cadrul reorganizării prin dezmembrare realizate potrivit Hotărârii Guvernului nr. 38/2026. Transformarea în S.A. „CFM-Infra” va viza persoana juridică și drepturile și obligațiile rămase în patrimoniul acesteia după finalizarea 
Creditorii externi au raporturi juridice cu Republica Moldova, iar CFM este beneficiarul mijloacelor recreditate. BERD descrie finanțarea ca împrumut suveran acordat Guvernului și recreditat către CFM, iar finanțarea BEI a fost, de asemenea, acordată Guvernului Republicii Moldova. BERD, BEI
Reorganizarea beneficiarului recreditat nu modifică identitatea debitorului extern – Republica Moldova – și nici obligațiile statului față de BERD și BEI. Ea privește doar continuitatea raportului intern de recreditare și identificarea entității care va rambursa Ministerului Finanțelor mijloacele recreditate.
Contractele legal încheiate sunt obligatorii pentru părți indiferent dacă art. 9 alin. (2) repetă sau nu această regulă. Nicio dispoziție a proiectului nu declară încetarea contractelor și nici inaplicabilitatea clauzelor lor.
Introducerea sintagmei „cu respectarea contractelor în vigoare” poate crea însă două probleme:
· nu individualizează contractele și clauzele la care se referă;
· poate fi interpretată ca subordonând efectul legal al reorganizării unor eventuale clauze privind acordul prealabil, novația ori interdicția transferului.
Această interpretare ar permite ca succesiunea universală dispusă prin lege să fie condiționată de clauze contractuale nedefinite și ar putea bloca reorganizarea. Dacă un anumit acord extern impune notificarea sau obținerea acordului BERD ori BEI, obligația trebuie executată punctual, potrivit acordului respectiv. O trimitere generală nu poate substitui analiza fiecărui contract și obținerea aprobărilor efectiv necesare.
Prin urmare, art. 9 alin. (2) nu poate redistribui obligațiile care au fost deja atribuite definitiv S.A. „CFM Pasageri și Marfă”. El trebuie să vizeze numai obligațiile rămase în patrimoniul Î.S.

	Concomitent, referitor la redacția art.10 repetat atenționăm că, autorul încalcă prevederile art.37 alin.(5) și alin.(6) din Legea nr.1134/1997 privind societățile pe acțiuni, prin care pentru toate societățile pe acțiuni este stabilit că, valoarea activelor nete ale societății nu poate fi mai mică decât mărimea capitalului ei social, deoarece dacă, la expirarea a 3 ani financiari consecutivi, cu excepția primului an financiar, valoarea activelor nete ale societății, potrivit ultimelor situații financiare ale societății, va fi mai mică decât mărimea capitalului social, orice acționar al societății este în drept să ceară adunării generale anuale a acționarilor adoptarea uneia din următoarele hotărâri: 
a) cu privire la reducerea capitalului social; 
b) cu privire la majorarea valorii activelor nete prin efectuarea de către acționarii societății a unor aporturi suplimentare în modul prevăzut de statutul societății; 
c) cu privire la dizolvarea societății.
	Se acceptă Articolul 10 alin. (1) a fost modificat prin excluderea prevederilor criticate.



	
	47
	Totodată, în urma reexaminării proiectului definitivat, se constată că, acesta a fost completat din nou cu articolul 13 „Măsuri financiare și fiscale”, deși asupra acestuia au fost formulate anterior obiecții în cadrul procedurii de avizare prealabilă. 
În acest context, reiterăm obiecțiile expuse anterior. 
Referitor la art.13, se constată instituirea unor măsuri fiscale cu caracter excepțional, constând în suspendarea calculării accesoriilor și anularea penalităților, majorărilor de întârziere și dobânzilor aferente obligațiilor față de bugetul public, fără a fi însoțite de o fundamentare economico-financiară care să justifice necesitatea și impactul bugetar al acestora. 
Măsurile propuse creează un regim fiscal distinct pentru o entitate determinată, în afara cadrului general aplicabil contribuabililor, ceea ce contravine principiului echității fiscale și tratamentului uniform. În același timp, o astfel de intervenție este de natură să afecteze disciplina fiscală și să genereze riscuri pentru conformarea voluntară, inclusiv prin crearea unui precedent în materie de amnistii fiscale. 
O asemenea intervenție afectează disciplina fiscală și credibilitatea sistemului bugetar, generând un precedent care poate stimula așteptarea unor amnistii fiscale viitoare și poate diminua conformarea voluntară. 
Astfel, o asemenea intervenție contravine principiului echității fiscale și afectează egalitatea tuturor contribuabililor în fața legii, creând premisele unui tratament discriminatoriu în mediul de afaceri. 
Suplimentar, menționăm că, obiectivele politicii fiscale și vamale pe termen mediu, ca parte componentă a Cadrului Bugetar pe Termen Mediu, sunt orientate către consolidarea unui sistem de impozitare echitabil și previzibil, fără extinderea facilităților individuale. În acest context, măsurile propuse nu sunt corelate cu obiectivele asumate și nu sunt susținute prin analize de impact. 
Totodată, instituirea unui tratament fiscal individualizat poate întruni elementele unui ajutor de stat selectiv, în lipsa unor criterii generale și a unei evaluări în conformitate cu legislația în domeniu, existând riscuri de neconformitate cu angajamentele asumate în materia concurenței. 
În aceste condiții, prevederile art.13 necesită revizuire substanțială, neputând fi susținute în forma propusă. 
În aceeași ordine de idei, având în vedere că prevederile articolului 13 nu pot fi susținute în forma propusă, nu poate fi susținută nici derogarea prevăzută la art.7 alin. (2). 
De asemenea, urmează a fi revizuite și ajustate corespunzător toate celelalte articole ale proiectului care conțin prevederi cu caracter fiscal, precum și nota informativă, în vederea asigurării coerenței soluțiilor legislative și a concordanței acestora cu poziția exprimată asupra proiectului. 
Reieșind din cele expuse, Ministerul Finanțelor reiterează obiecțiile și propunerile expuse prin scrisorile cu nr. 17-15/150 din 11.05.2026 și nr. 17- 03/192/1048 din 30.06.2026. 
	Se acceptă. Articolul 13 a fost modificat în contextul propunerilor autorităților, inclusiv ale Ministerului Finanțelor.

	Ministerul Muncii și Protecției Sociale (nr. 16/4175 din 31.07.2026)

	La art. 12, alin. (1) urmează a fi exclus din proiect, deoarece dreptul salariaților la informare și consultare este garantat de art. 421 și art. 1971 din Codul muncii, dispoziții care transpun în legislația națională prevederile Directivei 2002/14/CE, Directivei 2001/23/CE, Directivei 98/59/CE, precum și standardele consacrate de Carta socială europeană revizuită și Convenția OIM nr. 158 privind încetarea raporturilor de muncă din inițiativa angajatorului.
Deși nota de fundamentare invocă necesitatea accelerării procesului de reorganizare a Î.S. „Calea Ferată din Moldova” și faptul că salariații și reprezentanții acestora au fost informați anterior despre intenția reorganizării, aceste argumente nu demonstrează caracterul necesar și proporțional al reducerii termenelor de informare și consultare prevăzute de Codul muncii. 
Informarea prealabilă privind intenția reorganizării nu poate substitui procedura legală de informare și consultare referitoare la măsurile concrete ce urmează a fi adoptate și nici nu poate înlătura obligația angajatorului de a respecta garanțiile procedurale instituite de lege. 
Mai mult, nerespectarea procedurii de informare și consultare poate afecta legalitatea măsurilor dispuse și poate genera riscul anulării acestora de către instanța de judecată, în măsura în care se constată încălcarea drepturilor procedurale ale salariaților. În plus, astfel de litigii pot genera cheltuieli suplimentare pentru bugetul de stat, inclusiv prin plata eventualelor despăgubiri, a drepturilor salariale aferente perioadelor de inactivitate, după caz, precum și a cheltuielilor de judecată. 
	Nu se acceptă. Prevederea de la art. 12 alin. (1) din proiect nu anulează dreptul salariaților la informare și consultare prealabilă.  Informarea va avea loc înainte de aprobarea actelor cu impact asupra salariaților, iar reprezentanților acestora li se va asigura o posibilitate reală de a formula și prezenta opinia. Termenele procedurale vor fi recalibrate și motivate în nota de fundamentare.

	Expertizare

	Ministerul Justiției (nr. 04/2-8905 din 05.08.2026)
	49
	La art. 1 se va exclude alin. (3), deoarece are un caracter preponderent declarativ. Aprecierea potrivit căreia derogările instituite prin lege sunt „necesare, adecvate și proporționale scopului urmărit” reprezintă o justificare a soluțiilor legislative derogatorii, care urmează a fi fundamentată în nota de fundamentare a proiectului, dar nu consacrată sub forma unei prevederi în textul legii. 
Totodată, precizarea potrivit căreia derogările „urmează a fi aplicate exclusiv în cadrul procedurii de reorganizare a Întreprinderii de Stat „Calea Ferată din Moldova” este redundantă, întrucât domeniul de aplicare al legii rezultă în mod expres din obiectul reglementării stabilit la art. 1 alin. (1), potrivit căruia legea instituie cadrul juridic special aplicabil reorganizării Întreprinderii de Stat „Calea Ferată din Moldova” prin transformare în societate pe acțiuni. 
	Se acceptă. Art. 1 a fost modificat în sensul propus.

	
	50
	La art. 2, la fel se reiterează observația privind caracterul preponderent declarativ și justificativ al normelor. Alin. (2)–(4) descriu motivele și oportunitatea instituirii regimului derogatoriu, fără a stabili reguli de conduită distincte, aceste elemente fiind proprii notei de fundamentare. În consecință, articolul se va reformula prin păstrarea exclusivă a normelor cu caracter juridic, iar argumentele referitoare la caracterul strategic, situația economico-financiară și proporționalitatea derogărilor se vor reflecta în nota de fundamentare. 
	Se acceptă parțial. Se acceptă parțial, numai în ceea ce privește necesitatea reformulării alineatului (2). Nu se acceptă calificarea alineatelor (3) și (4) ca având un caracter declarativ sau exclusiv justificativ. 
În redacția actuală, alineatul (3) instituie obligația interpretării restrictive a dispozițiilor derogatorii și limitează aplicarea lor la măsurile strict necesare realizării reorganizării, în termenul stabilit. Alineatul (4) determină sfera temporală, personală și materială a derogărilor, stabilește încetarea lor de drept la finalizarea procedurii și interzice extinderea sau aplicarea lor prin analogie. Aceste dispoziții produc efecte juridice directe și sunt opozabile autorităților publice, întreprinderii reorganizate, societății rezultate și instanțelor de judecată.
Reflectarea acestor limite exclusiv în nota de fundamentare nu ar produce același efect juridic. Nota de fundamentare explică motivele și finalitățile intervenției legislative, dar nu poate substitui normele care delimitează aplicarea în timp și în spațiu a derogărilor, stabilesc încetarea lor de drept ori interzic aplicarea prin analogie.
Menținerea alineatelor (3) și (4) este necesară inclusiv pentru garantarea caracterului excepțional și proporțional al regimului special. Aceste dispoziții împiedică transformarea derogărilor instituite pentru reorganizarea Î.S. „Calea Ferată din Moldova” într-un precedent aplicabil altor întreprinderi sau proceduri.
Se acceptă că alineatul (2), în redacția actuală, conține elemente referitoare la justificarea regimului derogatoriu. Pentru consolidarea caracterului său normativ, acesta va fi reformulat prin instituirea obligației autorităților implicate de a asigura continuitatea serviciului public feroviar și funcționalitatea infrastructurii pe durata reorganizării.


	
	51
	La art. 4, se reiterează obiecția privind delimitarea insuficientă a competențelor autorităților implicate. Formulele „autoritatea publică centrală în domeniul administrării proprietății publice”, „autoritatea competentă în domeniul înregistrării de stat” și „alte autorități competente” se vor concretiza prin indicarea autorităților și a atribuțiilor ce le revin. Totodată, atât în denumirea articolului, cât și la alin. (1), cuvântul „instituțiile” se va substitui cu cuvântul „autoritățile”. În context, alin. (3) și (4), ce vizează acțiunile Întreprinderii de Stat „Calea Ferată din Moldova” și a organelor de conducere ale societății pe acțiuni constituite se vor reglementa distinct de acest articol, eventual la capitolul II „Procedura de reorganizare a Întreprinderii de Stat „Calea Ferată din Moldova”. 
	Se acceptă. Art. 4 a fost reformulat prin delimitarea clară a competențelor autorităților implicate în procesul de reorganizare

	
	52
	La art. 5: 
Referitor la alin. (2), literele se vor expune în ordine consecutivă. În redacția actuală, lit. h) și i) precedă lit. g), iar enumerarea se încheie cu lit. î), contrar regulilor de structurare prevăzute la art. 51 alin. (6) din Legea nr. 100/2017 cu privire la actele normative (în continuare – Legea nr. 100/2017). 
	Se acceptă. Rectificat.

	
	53
	La art. 5: 
La alin. (5) și art. 6 alin. (1), precum și în toate normele conexe, se va uniformiza concepția juridică a reorganizarii. Proiectul utilizează concomitent noțiunile de transformare, constituire și înregistrare a unei societăți noi, precum și de succesiune a întreprinderii de stat. Or, transformarea produce schimbarea formei juridice de organizare, fără încetarea existenței persoanei juridice. În consecință, procedura, momentul producerii efectelor și terminologia privind continuitatea drepturilor și obligațiilor se vor reda unitar, în conformitate cu prevederile Codului civil nr. 1107/2002. 
	Se acceptă. Rectificat.

	
	54
	La art. 7: 
Referitor la alin. (1), se reiterează necesitatea excluderii ori concretizării cuvintelor „sau a altor acte de dispoziție suplimentare”. Formula este excesiv de largă și nu permite determinarea actelor de la emiterea cărora se derogă. Norma specială va identifica exhaustiv actele și formalitățile care nu sunt necesare în procedura reglementată. 
	Se acceptă parțial.
Nu se acceptă necesitatea enumerării exhaustive în cuprinsul art. 7 alin. (1) a tuturor actelor și formalităților aferente reorganizării. Normele de la care se derogă identifică în mod determinabil actul juridic vizat. Atât art. 6 alin. (1) lit. e) din Legea nr. 121/2007 privind administrarea și deetatizarea proprietății publice, cât și art. 12 alin. (1) din Legea nr. 246/2017 cu privire la întreprinderea de stat și întreprinderea municipală prevăd adoptarea de către Guvern a hotărârii privind reorganizarea întreprinderii de stat.
În cazul de față, decizia privind reorganizarea Întreprinderii de Stat „Calea Ferată din Moldova” este adoptată direct prin prezenta lege. În consecință, promovarea și adoptarea unei hotărâri distincte a Guvernului, având același obiect, ar dubla decizia legislativă, ar prelungi nejustificat procedura și ar crea riscul unor neconcordanțe între lege și actul normativ subordonat.
Articolul 7 alin. (1) nu urmărește înlăturarea actelor necesare implementării reorganizării. Statutul societății, actul de transmitere, bilanțul de reorganizare, actele de evaluare, deciziile referitoare la formarea capitalului social și emisia acțiunilor, precum și actele autorităților de înregistrare rămân obligatorii în cazurile prevăzute expres de prezenta lege.
Totodată, se acceptă că sintagma „sau a altor acte de dispoziție suplimentare” poate fi interpretată excesiv de larg. Pentru delimitarea exactă a derogării, aceasta va fi înlocuită cu o normă care stabilește expres că prezenta lege ține locul hotărârii Guvernului privind reorganizarea, fără a afecta obligația emiterii actelor de implementare prevăzute de lege.


	
	55
	La art. 7: 
La alin. (2), completare introdusă după etapa avizării prealabile, derogarea de la art. 185 alin. (3) din Codul fiscal nr. 1163/1997 se va exclude. Controlul fiscal efectuat în legătură cu reorganizarea urmărește determinarea exactă a obligațiilor fiscale transmise succesorului, aspect indispensabil inclusiv pentru aplicarea art. 13 alin. (3) – (5) din proiect 
	Nu se acceptă. A se vedea argumentarea autorului de la pct. 25.

	
	56
	La art. 7: 
La alin. (3), se reiterează obiecția privind cuvintele fără respectarea procedurilor ordinare de constituire prevăzute de actele normative”. Norma nu identifică procedurile înlăturate și nici cadrul juridic aplicabil structurilor temporare, fiind lipsită de claritate și previzibilitate. În cazul în care se menține necesitatea unei derogări, aceasta va indica expres normele de la care se derogă și regulile speciale aplicabile. 
	Se acceptă parțial. Art. 7 alin. (3) a fost modificat. A se vedea argumentarea autorului de la pct. 30.

	
	56
	La art. 8: 
La alin. (1), (2) și (5), soluțiile privind transmiterea bunurilor neînregistrate sau nedelimitate după apartenență și domeniu se vor corela cu art. 9 alin. (3). Înainte de transmiterea acestor bunuri este necesară stabilirea titularului dreptului de proprietate și a apartenenței lor la domeniul public sau privat, întrucât aceste elemente determină autoritatea competentă să dispună de bunuri, modalitatea de transmitere și posibilitatea includerii lor în capitalul social. Totodată, art. 9 alin. (3) prevede indicarea numărului cadastral și a adresei exacte în actul de transmitere, cerință care nu poate fi îndeplinită în cazul bunurilor neînregistrate. În consecință, proiectul va prevedea fie delimitarea și înregistrarea prealabilă a bunurilor, fie condițiile și procedura specială aplicabilă transmiterii acestora. 
	Se acceptă parțial, numai în ceea ce privește necesitatea corelării art. 8 cu art. 9 alin. (3) și a precizării regimului bunurilor neînregistrate sau nedelimitate. Nu se acceptă propunerea ca delimitarea și înregistrarea cadastrală a tuturor bunurilor să constituie o condiție prealabilă pentru inițierea sau finalizarea reorganizării.
Obiecția pornește de la premisa că transformarea Întreprinderii de Stat „Calea Ferată din Moldova” în Societatea pe Acțiuni „CFM-Infra” ar presupune transmiterea bunurilor între două persoane juridice distincte. Or, în cadrul transformării, persoana juridică își păstrează numărul de identificare de stat și își continuă existența sub o altă formă juridică de organizare. Prin urmare, bunurile aflate în patrimoniul sau în gestiunea Î.S. „Calea Ferată din Moldova” nu sunt înstrăinate unui terț, ci continuă să se afle în patrimoniul ori gestiunea aceleiași persoane juridice transformate.
Inventarierea unui bun neînregistrat sau nedelimitat nu echivalează cu recunoașterea dreptului de proprietate asupra acestuia, nu determină apartenența sa la domeniul public sau privat și nu constituie, prin ea însăși, temei pentru includerea bunului în capitalul social. Inventarierea are exclusiv funcția de identificare, conservare și evidență a bunurilor aflate efectiv în gestiunea întreprinderii.
Necesitatea delimitării și înregistrării prealabile a tuturor bunurilor ar condiționa reorganizarea unei întreprinderi care administrează o infrastructură extinsă și istoric constituită de finalizarea unor proceduri cadastrale complexe, a căror durată nu poate fi corelată cu termenul asumat pentru reformă. O asemenea condiție ar putea face imposibilă finalizarea reorganizării până în decembrie 2026, fără a acorda o protecție suplimentară proprietății publice, întrucât societatea rezultată va avea capital integral de stat.
Pentru protejarea proprietății publice, proiectul va stabili expres că bunurile neînregistrate sau nedelimitate se includ într-un inventar provizoriu distinct, nu se includ în capitalul social și nu pot fi înstrăinate, grevate sau utilizate ca garanție până la stabilirea titularului și a apartenenței lor pe domenii. După delimitare și înregistrare, includerea lor în capitalul social ori transmiterea unui drept de folosință se va putea realiza numai printr-un act distinct și, după caz, după evaluarea prevăzută de lege.
Totodată, art. 9 alin. (3) a fost completat în sensul că obligația indicării numărului cadastral și a adresei exacte se aplică bunurilor deja înregistrate. Bunurile neînregistrate vor fi individualizate în inventarul provizoriu prin toate datele tehnice, contabile și de localizare disponibile, fără ca această înscriere să constituie titlu de proprietate.

	
	57
	La art. 8: 
La alin. (2) cuvintele „în vigoare” se vor substitui cu specificarea domeniului legislației avute în vedere. Regula generală este că referințele la actele normative reprezintă referințe la legislația în vigoare și doar pentru excepțiile de la regulă se va specifica dacă este vorba despre legislația aplicabilă la un anumit moment. 
	Se acceptă, redactat.

	
	58
	La art. 8: 
La alin. (3), cu referire la Legea nr. 989/2002, cuvintele „privind activitatea de evaluare” se vor substitui cu cuvintele „cu privire la activitatea de evaluare”, în vederea redării corecte a denumirii actului. Tot aici, textul „alin. (8)-(9) din Legea privind societățile pe acțiuni nr. 1134/1997” se va substitui cu textul „alin. (8) și (9) din Legea nr. 1134/1997 privind societățile pe acțiuni". 
	Se acceptă, redactat.

	
	59
	La art. 9: 
La alin. (1) se vor exclude cuvintele „din prezenta lege”, or, potrivit art. 55 alin. (4) din Legea nr. 100/2017 în cazul în care se face trimitere la o normă juridică care este stabilită în același act normativ sau element structural, pentru evitarea reproducerii acesteia, se face trimitere la norma juridică relevantă fără a se preciza că aceasta face parte din același act normativ sau element structural, cu excepția cazurilor în care această precizare este necesară pentru a exclude orice echivoc. 
	Se acceptă, redactat.

	
	60
	La art. 9: 
La alin. (2) se va concretiza destinatarul drepturilor și obligațiilor rezultate din contractele de recreditare, precum și raportul acestei repartizări cu succesiunea integrală prevăzută la art. 6 alin. (1) din proiect. 
	Nu se acceptă. A se vedea comentariile autorului de la pct. 45.

	
	61
	La art. 9: 
La alin. (3), cuvintele „registrele publicitate” se vor substitui cu cuvintele „registrele de publicitate. 
	Se acceptă. Art. 9 alin. (3) modificat redacțional. A se vedea comentariul de la pct. 56.

	
	62
	La art. 10 alin. (1), raportul dintre capitalul social și activele nete este redat invers față de regula stabilită la art. 37 alin. (5) din Legea nr. 1134/1997 privind societățile pe acțiuni, potrivit căreia valoarea activelor nete nu poate fi mai mică decât mărimea capitalului social. În consecință, cuvintele „și nu poate fi mai mic decât valoarea activelor nete a acesteia” se vor reformula în vederea corelării cu norma legală menționată. 
	Se acceptă. Art. 10 alin. (1) a fost modificat în contextul obiecțiilor Ministerului Finanțelor. A se vedea comentariul de la pct. 46.

	
	63
	La art. 11 alin. (3), urmează a fi reexaminat termenul de 10 zile prevăzut pentru înaintarea de către creditori a cererilor privind acordarea garanțiilor adecvate sau instituirea altor măsuri de protecție a creanțelor. 
În redacția propusă, termenul de 10 zile curge de la data publicării avizului privind inițierea procedurii de reorganizare, deși, potrivit alin. (2) al aceluiași articol, notificarea individuală a creditorilor poate fi efectuată în termen de 5 zile de la data publicării avizului. Mai mult, notificarea poate fi realizată inclusiv prin expediere poștală recomandată, modalitate care presupune un interval suplimentar necesar pentru livrarea efectivă a corespondenței către creditor. 
În aceste condiții, există riscul ca o parte semnificativă din termenul de 10 zile să se consume anterior recepționării efective a notificării de către creditor, iar în anumite situații creditorului să-i rămână un termen excesiv de redus pentru examinarea consecințelor reorganizării asupra creanței sale, evaluarea necesității solicitării unor garanții și formularea cererii corespunzătoare. 
Or, instituirea unui mecanism de protecție a creditorilor presupune acordarea unui termen efectiv și rezonabil pentru exercitarea drepturilor conferite de lege. Stabilirea momentului de început al termenului prin raportare exclusiv la publicarea avizului, independent de momentul notificării individuale, poate diminua caracterul efectiv al garanției instituite prin alin. (3). 
Necesitatea reexaminării termenului este accentuată și de efectele juridice pe care proiectul le atribuie neexercitării drepturilor în interiorul acestuia. Astfel, potrivit alin. (4), lipsa obiecțiilor în termenul prevăzut la alin. (3) se consideră acceptare tacită a reorganizării. Prin urmare, nerespectarea termenului de 10 zile nu are doar consecința nevalorificării în termen a unui mecanism de protecție, ci proiectul îi atribuie expres semnificația juridică a acceptării reorganizării de către creditor. 
Totodată, potrivit alin. (5), suspendarea reorganizării poate fi dispusă de instanța de judecată numai dacă creditorul demonstrează existența unui prejudiciu „grav, real și iminent”, care nu poate fi remediat prin măsurile prevăzute la alin. (3). Evaluarea existenței și întinderii unui asemenea prejudiciu, a caracterului său grav, real și iminent, precum și aprecierea posibilității sau imposibilității remedierii acestuia prin garanții ori alte măsuri de protecție presupun, în mod obiectiv, analiza situației juridice și economice a creditorului, a creanței și a consecințelor reorganizării, operațiuni care necesită un interval de timp rezonabil. 
Prin urmare, se recomandă reexaminarea art. 11 alin. (3), fie prin majorarea termenului prevăzut pentru înaintarea cererilor creditorilor, fie prin stabilirea curgerii acestuia de la data recepționării notificării prevăzute la alin. (2), astfel încât creditorilor să le fie asigurat un interval efectiv și suficient pentru valorificarea drepturilor lor. 
	Nu se acceptă.
Articolul 11 instituie două modalități complementare de informare a creditorilor: publicarea avizului privind inițierea reorganizării pe pagina web oficială a organului înregistrării de stat și notificarea individuală a creditorilor cunoscuți, în termen de 5 zile de la data publicării.
Aceste modalități de informare nu au însă aceeași funcție juridică. Publicarea avizului reprezintă modalitatea oficială de aducere la cunoștință publică a reorganizării și constituie momentul obiectiv, unic și verificabil de la care începe să curgă termenul pentru solicitarea măsurilor suplimentare de protecție. Notificarea individuală are caracter complementar, fiind instituită ca o garanție suplimentară de informare a creditorilor cunoscuți, fără ca data recepționării acesteia să condiționeze opozabilitatea reorganizării sau începutul curgerii termenului.
Argumentul potrivit căruia termenul efectiv al creditorului s-ar reduce ca urmare a duratei expedierii poștale pornește de la premisa că notificarea individuală ar reprezenta unica modalitate prin care creditorul poate lua cunoștință despre reorganizare. Această premisă nu corespunde mecanismului prevăzut de proiect. Informația este disponibilă tuturor creditorilor din momentul publicării avizului pe pagina web oficială a organului înregistrării de stat, iar notificarea individuală dublează această formă de publicitate pentru creditorii identificați.
Stabilirea începutului termenului în funcție de recepționarea fiecărei notificări individuale ar conduce la existența unor termene diferite pentru fiecare creditor, dependente de durata serviciilor poștale, de corectitudinea datelor de contact, de preluarea corespondenței ori chiar de refuzul destinatarului de a o recepționa. O asemenea soluție ar afecta previzibilitatea procedurii și ar face imposibilă determinarea unui moment cert la care etapa de protecție a creditorilor este finalizată.
Termenul de 10 zile nu privește declararea creanței, existența, exigibilitatea sau executarea acesteia și nu determină stingerea dreptului de creanță. El se referă exclusiv la solicitarea unor garanții suplimentare sau a altor măsuri proporționale de protecție în cadrul mecanismului special instituit de proiect.
În plus, reorganizarea se realizează prin transformare, cu menținerea continuității persoanei juridice, a IDNO-ului, a patrimoniului și a obligațiilor sale. Creditorul nu pierde debitorul, creanța sa nu este stinsă și nu este transferată unei persoane private ori unei entități lipsite de continuitate juridică. Societatea rezultată din transformare preia și continuă integral raporturile juridice ale întreprinderii de stat, iar statul rămâne unicul acționar.
Termenul de 10 zile trebuie apreciat și în raport cu obiectul concret al cererii. Creditorul nu este obligat, în interiorul acestui termen, să pregătească integral o eventuală acțiune în instanță și nici să administreze toate probele privind existența unui prejudiciu grav, real și iminent. Pentru respectarea termenului este suficient ca acesta să identifice creanța, riscul invocat și măsura de protecție solicitată. Examinarea detaliată a condițiilor pentru suspendarea reorganizării se realizează distinct, în cadrul procedurii judiciare și potrivit termenelor procesuale aplicabile.
Soluția propusă realizează astfel un echilibru rezonabil între protecția creditorilor și necesitatea desfășurării reorganizării într-un termen cert. Creditorii beneficiază atât de publicitatea oficială, cât și de notificarea individuală, își păstrează integral creanțele și mijloacele generale de apărare, iar termenul special privește numai solicitarea unor măsuri suplimentare de protecție.

	
	64
	La art. 12: 
La alin. (1) remarcăm că, într-o enumerare de referințe, denumirea elementului structural nu se repetă. 
	Se acceptă.
Textul art. 12 alin. (1) a fost redactat potrivit regulilor tehnicii legislative, prin indicarea o singură dată a denumirii elementului structural atunci când se face trimitere la mai multe alineate ale aceluiași articol. Astfel, sintagma „articolului 42¹ alin. (5) și alin. (7)” va fi substituită cu sintagma „art. 42¹ alin. (5) și (7)”.
Modificarea are caracter exclusiv tehnico-redacțional și nu afectează conținutul derogării, termenele stabilite sau garanțiile acordate salariaților.


	
	65
	La art. 12: 
La alin. (2), cuvintele „ale angajaților [...] care vor fi transferați” creează impresia că preluarea raporturilor de muncă privește numai o categorie selectată de salariați. Având în vedere efectele transformării și regula continuității raporturilor de muncă, norma va stabili fără echivoc soarta tuturor contractelor individuale și colective de muncă existente la data reorganizării. 
	Nu se acceptă. Prevederea de la art. 12 alin. (2) este în concordanta cu prevederea de la art. 1971 alin. (3) din Codul muncii 

	
	66
	La art. 13 alin. (7), se va revizui afirmația potrivit căreia măsurile „nu reprezintă ajutor de stat”, deoarece calificarea juridică a unei măsuri în această materie nu poate fi stabilită exclusiv prin lege, ci rezultă din aplicarea cadrului legal privind ajutorul de stat și din analiza autorității competente. Acest text ar trebui reformulat pentru a evita un potențial conflict cu legislația națională și angajamentele internaționale ale Republicii Moldova, spre exemplu, în felul următor: „Aplicarea prezentului articol se realizează cu respectarea legislației privind ajutorul de stat, în măsura în care aceasta este incidentă.”. 
	Precizare. Art. 13 a fost modificat în contextul observațiilor Consiliului concurenței și Ministerului Finanțelor. 

	La art. 14: 
La alin. (1), se reiterează observația privind intrarea în vigoare la data publicării. Stabilirea unei date diferite de termenul general prevăzut la art. 56 alin. (1) din Legea nr. 100/2017 trebuie justificată prin existența circumstanțelor obiective prevăzute la alin. (3) al aceluiași articol, cu atât mai mult cu cât legea produce imediat efecte asupra obligațiilor fiscale și asupra drepturilor creditorilor și salariaților. În acest context, se atrage atenția asupra faptului că în nota de fundamentare urmează să se justifice, prin argumente concludente, că prevederile actului normativ prezentat întrunesc condițiile art. 56 alin. (3) din Legea nr. 100/2017. 
	Se acceptă, redactat.

	La art. 14: 
La alin. (5), denumirea „Agenția Proprietății Publică” se va reda corect ca fiind „Agenția Proprietății Publice”. 
	Se acceptă, redactat.

	Centrul Național Anticorupție (nr. 06/2/14162 din 05.08.2026, Raportul de expertiza anticorupție nr. ELO26/11749 din 05.08.2026)

	În nota de fundamentare se menționează că: 
„Proiectul de lege supus examinării este elaborat în conformitate cu angajamentele asumate prin Agenda de reforme aferentă Planului de creștere al Republicii Moldova pentru 2025-2027, aprobată prin Hotărârea Guvernului nr. 260/2025, care stabilește că Întreprinderea de Stat „Calea Ferată din Moldova” urmează a fi reorganizată în două societăți pe acțiuni, Societatea pe acțiuni „CFM Infra” și Societatea pe acțiuni „CFM Pasageri și Marfă”, cu adoptarea organigramelor, finalizarea separării financiare și contabile și adoptarea planurilor de afaceri pentru dezvoltare. Măsura respectivă având termen de executare – Decembrie 2026”. 
Potrivit articolului 1 din proiectul de lege - 
„(1) Prezenta lege instituie cadrul juridic special aplicabil reorganizării Întreprinderii de Stat “Calea Ferată din Moldova” prin transformare în societate pe acțiuni, inclusiv procedura reorganizării, regimul transmiterii patrimoniului, formarea capitalului social, procedura de transmitere a patrimoniului, protecția creditorilor, transferul drepturilor și obligațiilor, precum și măsurile financiare și fiscale speciale necesare finalizării procesului de reorganizare și operaționalizării societății succesoare. 
(2) Reorganizarea Întreprinderii de Stat „Calea Ferată din Moldova” se realizează în vederea implementării prevederilor Codului transportului feroviar nr. 19/2022 referitoare la separarea administratorului infrastructurii feroviare de operatorii de transport feroviar, asigurării continuității serviciului public de transport feroviar și menținerii funcționalității infrastructurii feroviare naționale. (3) Derogările instituite prin prezenta lege sunt necesare, adecvate și proporționale scopului urmărit, urmând a fi aplicate exclusiv în cadrul procedurii de reorganizare a Întreprinderii de Stat “Calea Ferată din Moldova”. 
Astfel, prin proiect se propune restructurarea sistemului feroviar al Republicii Moldova în condițiile angajamentelor de aliniere la standardele europene. 
În final, menționăm că întreg procesul de reorganizare urmează să fie efectuat într-un mod transparent pe criterii clare și obiective care ar asigura un proces eficient de aprobare a deciziilor cu respectarea interesului public. 
În aceste condiții, toate acțiunile întreprinse de subiecții implicați urmează să fie conforme interesului public al Republicii Moldova. 
	Se ia act. 

	După expertizare

	Agenția Servicii Publice (nr. 01/7153 din 12.08.2026)
	70
	Agenția Servici Publice a examinat solicitarea Ministerului Infrastructurii și Dezvoltării Regionale al Republicii Moldova cu nr. 06-4590 din 10.08.2026 şi, ținând cont de competențele sale funcționale, comunică că nu are obiecții sau propuneri aferente proiectului de lege privind reorganizarea Întreprinderii de Stat „Calea Ferată din Moldova” (număr unic 636/MIDR/2026).
Totodată, informăm că nu se deleagă participant pentru ședința de lucru menționată în solicitare.
	Se ia act

	Serviciul Fiscal de Stat (nr. 26-12/2-08-137822 din 13 august 2026)
	71
	Cu referire la proiectul de lege, informăm că conform Sintezei obiecțiilor și propunerilor obiecțiile înaintate de către Ministerul Finanțelor asupra articolului 13 din proiect au fost acceptate integral, însă la etapa actuală considerăm oportun de substituit în articol cuvântul „datorii” cu cuvântul „restanță” pe parcursul a întregului text la formele gramaticale corespunzătoare. 
De asemenea, considerăm oportun eliminarea din alin. (1) și alin. (2) al articolului 13 a sintagmei „bugetul asigurărilor sociale de stat și fondurile de asigurare obligatorie de asistență medicală”, deoarece aceste bugete fac parte integrantă din bugetul public național, conform Legii finanțelor publice și responsabilității bugetar-fiscale nr. 181/2014.
	Parțial se acceptă. În privința art. 13 alin. (1) și (2) din proiect, colegii din CNAS și SNAM au insistat de păstrat sintagmele respective. 



    Viceprim-ministru,
    Ministru																Vladimir BOLEA
